RO Jurnalul Oficial al Uniunii Europene L 192/39

REGULAMENTUL (UE) NR. 668/2013 AL COMISIEI

din 12 iulie 2013

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor 2,4-DB, dimetomorf, indoxacarb și piraclostrobin din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime de reziduuri (LMR) pentru substanțele 2,4-DB, indoxacarb și piraclostrobin au fost stabilite în anexa II și în partea B din anexa III la Regulamentul (CE) nr. 396/2005. Limitele maxime de reziduuri pentru dimetomorf au fost stabilite în partea A din anexa III la Regulamentul (CE) nr. 396/2005.

(2) Ar trebui realizate anumite adaptări tehnice, în special denumirea substanței active „2,4 DB” ar trebui să fie înlocuită cu „2,4-DB”. Prin urmare, anexa II și partea B din anexa III la Regulamentul (CE) nr. 396/2005 ar trebui să fie modificate în consecință.

(3) Pentru substanța 2,4-DB, Autoritatea Europeană pentru Siguranța Alimentară, denumită în continuare „autoritatea”, a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (2). Autoritatea a propus modificarea definiției reziduului. Autoritatea a concluzionat că, în ceea ce privește LMR pentru boabele de orz, ovăz, secară și grâu, pentru carnea, grăsimea, ficatul și rinichii de porcine, bovine, ovine și caprine, precum și pentru laptele de bovine, ovine și caprine, unele informații nu sunt disponibile și este necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR pentru produsele respective ar trebui să fie stabilite în anexa II la Regulamentul (CE) nr. 396/2005, la nivelul existent sau la nivelul identificat de către autoritate. Aceste LMR vor fi reexaminate ținând seama de informațiile disponibile în termen de doi ani de la data publicării prezentului regulament.

(4) Pentru dimetomorf, autoritatea a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (3). Autoritatea a propus modificarea definiției reziduului. Autoritatea a recomandat reducerea LMR pentru ananas, cartof, ceapă verde, castravete, castravete cornișon, dovlecel, pepene, gulie, scarola, andivă, fasole (proaspătă, fără păstaie), semințe de mac și semințe de rapiță, pentru carnea, grăsimea, ficatul și rinichii de porcine, bovine, ovine și caprine, precum și pentru carnea, grăsimea și ficatul de pasăre, pentru laptele de bovine, ovine și caprine și pentru ouăle de pasăre. Pentru alte produse, aceasta a recomandat creșterea sau menținerea LMR existente. Autoritatea a concluzionat că, în ceea ce privește LMR pentru mure, zmeură și spanac, unele informații nu sunt disponibile și este necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR pentru produsele respective ar trebui să fie stabilite în anexa II la Regulamentul (CE) nr. 396/2005, la nivelul existent sau la nivelul identificat de către autoritate. Aceste LMR vor fi reexaminate ținând seama de informațiile disponibile în termen de doi ani de la data publicării prezentului regulament. În ceea ce privește legumele bulboase – altele, LMR ar trebui să fie stabilit la un nivel diferit față de cel identificat de autoritate, având în vedere că nu există niciun risc pentru consumatori și pe baza informațiilor suplimentare furnizate de Germania cu privire la bunele practici agricole. În ceea ce privește usturoiul, ceapa, ceapa eșalotă, broccoli, varza cu căpățână, varza pentru frunze, lăptuca, scarola, spanacul, frunzele de sfeclă și țelina, după emiterea avizului la care se face referire în prima teză, autoritatea a emis avize suplimentare privind LMR (4) (5). Este necesar să se țină seama de avizele respective.

(5) Pentru indoxacarb, autoritatea a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (6). Autoritatea a propus modificarea definiției reziduului. Autoritatea a recomandat reducerea LMR pentru afine, coacăze, agrișe, măceș, dude, păducel, boabe de soc, varză de Bruxelles, varză cu căpățână, scarola, arahide, semințe de rapiță și semințe de porumb. Pentru alte produse, aceasta a recomandat creșterea sau menținerea LMR existente. Autoritatea a concluzionat că, în ceea ce privește LMR pentru mere, broccoli, conopidă, fetică, voinicică/rucola, frunze și lăstari de Brassica, pentru carne, grăsime, ficat și ouă de pasăre, unele informații nu sunt disponibile și este necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR pentru produsele respective ar trebui să fie stabilite în anexa II la Regulamentul (CE) nr. 396/2005, la nivelul existent sau la nivelul identificat de către autoritate. Aceste LMR vor fi reexaminate ținând seama de informațiile disponibile în termen de doi ani de la data publicării prezentului regulament. În ceea ce privește căpșunile, zmeura, varza chinezească, fetica, fasolea (proaspătă, cu păstaie), cardonul, feniculul și reventul, după emiterea avizului la care se face referire în prima teză, autoritatea a emis un aviz suplimentar privind LMR (7). Este necesar să se țină seama de avizul respectiv.

(6) Pentru piraclostrobin, autoritatea a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (8). Autoritatea a recomandat reducerea LMR pentru scarolă și lupin (în stare uscată). Pentru alte produse, aceasta a recomandat creșterea sau menținerea LMR existente. Autoritatea a concluzionat că, în ceea ce privește LMR pentru strugurii de masă, țelină, semințele de bumbac și boabele de cafea, unele informații nu sunt disponibile și este necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR pentru produsele respective ar trebui să fie stabilite în anexa II la Regulamentul (CE) nr. 396/2005, la nivelul existent sau la nivelul identificat de către autoritate. Aceste LMR vor fi reexaminate ținând seama de informațiile disponibile în termen de doi ani de la data publicării prezentului regulament. În ceea ce privește portocalele, varza pentru frunze, semințele de in, arahidele, semințele de mac, semințele de susan, semințele de rapiță, semințele de muștar, semințele de bumbac, șofrănașul, limba-mielului, camelina și semințele de ricin, după emiterea avizului la care se face referire în prima teză, autoritatea a emis avize suplimentare privind LMR (9) (10). Este necesar să se țină seama de avizele respective. În ceea ce privește cireșele, piersicile, prunele, căpșunile, murele, zmeura, afinele, papaia, ceapa, cucurbitaceele cu coaja comestibilă, orzul, ovăzul, secara, sorgul și grâul, după ce autoritatea a emis avizul menționat în prima teză, Comisia Codex Alimentarius (11) a adoptat LMR Codex (CXL) pentru piraclostrobin. Este necesar să se ia în considerare aceste CXL, cu excepția CXL care nu sunt sigure pentru un grup de consumatori europeni și pentru care Uniunea a prezentat o rezervă către Comisia Codex Alimentarius (12).

(7) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(8) Partenerii comerciali ai Uniunii au fost consultați cu privire la noile LMR prin intermediul Organizației Mondiale a Comerțului, iar observațiile lor au fost luate în considerare.

(9) Înainte de intrarea în vigoare a LMR modificate ar trebui acordat un termen rezonabil pentru a permite statelor membre și părților interesate să se pregătească pentru îndeplinirea noilor cerințe care decurg din modificarea LMR.

(10) Prin urmare, anexa II la Regulamentul (CE) nr. 396/2005 și părțile A și B din anexa III la regulamentul respectiv ar trebui modificate în consecință.

(11) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse legal înainte de modificarea LMR și pentru care informațiile arată că se menține un nivel ridicat al protecției consumatorilor.

(12) Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse în mod legal înainte de 2 februarie 2014:

1. în ceea ce privește substanțele active 2,4-DB și dimetomorf, din și de pe toate produsele;

2. în ceea ce privește substanța activă indoxacarb, din și de pe toate produsele, cu excepția verzei cu căpățână și a scarolei (cicoarea de grădină cu frunze întregi);

3. în ceea ce privește substanța activă piraclostrobin, din și de pe toate produsele, cu excepția scarolei (cicoarea de grădină cu frunze întregi).

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 2 februarie 2014.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 12 iulie 2013. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Review of the existing maximum residue levels (MRLs) for 2,4-DB according to Article 12 of Regulation (EC) No 396/2005 [Reexaminarea limitelor maxime de reziduuri (LMR) existente pentru substanța 2,4-DB în conformitate cu articolul 12 din Regulamentul (CE) nr. 396/2005]. EFSA Journal 2011; 9(10):2420 [35 p.].

(3) Autoritatea Europeană pentru Siguranța Alimentară; Review of the existing maximum residue levels (MRLs) for dimethomorph according to Article 12 of Regulation (EC) No 396/2005 [Reexaminarea limitelor maxime de reziduuri (LMR) existente pentru dimetomorf în conformitate cu articolul 12 din Regulamentul (CE) nr. 396/2005]. EFSA Journal 2011; 9(8):2348 [64 p.].

(4) Autoritatea Europeană pentru Siguranța Alimentară; Modification of the existing MRLs for dimethomorph in spinach and beet leaves (chard) [Modificarea LMR existente pentru dimetomorful de pe spanac și de pe frunzele de sfeclă (mangold)]. EFSA Journal 2011; 9(11):2437 [24 p.].

(5) Autoritatea Europeană pentru Siguranța Alimentară; Modification of the existing MRLs for dimethomorph in several vegetable crops (Modificarea LMR existente pentru dimetomorful din mai multe culturi de legume). EFSA Journal 2012; 10(7):2845 [35 p.].

(6) Autoritatea Europeană pentru Siguranța Alimentară; Review of the existing maximum residue levels (MRLs) for indoxacarb according to Article 12 of Regulation (EC) No 396/2005 [Reexaminarea limitelor maxime de reziduuri (LMR) existente pentru indoxacarb în conformitate cu articolul 12 din Regulamentul (CE) nr. 396/2005]. EFSA Journal 2011; 9(8): 2343 [83 p.], astfel cum a fost publicat la 3 septembrie 2012.

(7) Autoritatea Europeană pentru Siguranța Alimentară; Modification of the existing MRLs for indoxacarb in various crops (Modificarea LMR existente pentru indoxacarbul din diverse culturi). EFSA Journal 2012; 10(7):2833 [33 p.], astfel cum a fost publicat la 5 septembrie 2012.

(8) Autoritatea Europeană pentru Siguranța Alimentară; Review of the existing maximum residue levels (MRLs) for pyraclostrobin according to Article 12 of Regulation (EC) No 396/2005 [Reexaminarea limitelor maxime de reziduuri (LMR) existente pentru piraclostrobin în conformitate cu articolul 12 din Regulamentul (CE) nr. 396/2005]. EFSA Journal 2011; 9(8):2344 [92 p.].

(9) Autoritatea Europeană pentru Siguranța Alimentară; Modification of the existing MRLs for pyraclostrobin in various crops (Modificarea LMR existente pentru piraclostrobinul de pe diverse culturi). EFSA Journal 2011; 9(3):2120 [41 p.].

(10) Autoritatea Europeană pentru Siguranța Alimentară; Modification of the existing MRLs for pyraclostrobin in leafy brassica and various cereals (Modificarea LMR existente pentru piraclostrobinul de pe varza pentru frunze și de pe diverse cereale). EFSA Journal 2012; 10(3):2606 [36 p.].

(11) Rapoartele Comisiei Codex privind reziduurile de pesticide disponibile la adresa:

http://www.codexalimentarius.org/download/report/777/REP12_PRe.pdf

Programul comun FAO/OMS privind standardele alimentare, Comisia Codex Alimentarius. Apendicele II și III. Cea de a 35-a sesiune, Roma, Italia, 2-7 iulie 2012.

(12) Sprijin științific pentru pregătirea unei poziții a UE în cadrul celei de a 44-a sesiuni a Comisiei Codex pentru reziduurile de pesticide (CCPR). EFSA Journal 2012; 10(7):2859 [155 p.].